Document ID: 31977R0612

KOMISSION ASETUS (ETY) N:o 612/77 annettu 24 päivänä maaliskuuta 1977 tiettyjen lihotukseen tarkoitettujen nuorten sonnien erityisen tuontijärjestelmän soveltamista koskevista yksityiskohtaisista säännöistä
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68(1), sellaisena kuin se on viimeksi muutettuna asetuksella (ETY) 425/77(2), ja erityisesti sen 13 artiklan 4 kohdan b) alakohdan ja sen 25 artiklan,
sekä katsoo, että
asetuksen (ETY) N:o 805/68 13 artiklassa perustetaan lihotukseen tarkoitettujen elopainoltaan enintään 300 kilogrammaa painavien nuorten sonnien erityinen tuontijärjestelmä vuosittaisen markkinatilannearvion rajoissa,
kyseisten nuorten sonnien tuonnilta, kun tuontimaksu jätetään kantamatta kokonaan tai osittain, edellytetään tuontitodistusta, joka myönnetään neljännesvuosittain vahvistettavissa määrällisissä rajoissa, sekä kyseisten eläinten lihotusta tuontijäsenvaltiossa riittävän pitkän lihotusjakson ajan,
olisi tarpeen säätää erityisistä säännöksistä sen varmistamiseksi, ettei näitä nuoria sonneja palauteta määräpaikastaan; tätä varten olisi tuontimaksun kokonaan tai osittain kantamatta jättämiseltä edellytettävä erityisesti tuojan tekemää kyseisen määräpaikan todistavaa ilmoitusta ja vakuuden antamista, jolla taataan, ettei tämän järjestelmän mukaisesti tuotuja eläimiä teurasteta ennen sovittua määräaikaa; kantamatta jätetyn tuontimaksun suuruisella vakuudella on tarkoitus saavuttaa tavoitellut päämäärät,
olisi huolehdittava ensisijaisesti lihotukseen soveltuvien nuorten nautojen todellisten hankintatarpeiden tyydyttymisestä eräillä yhteisön alueilla,
olisi kumottava eräiden nuorten nautojen ja vasikoiden laatuluokkien erityisestä tuontijärjestelmästä 2 päivänä elokuuta 1968 annettu komission asetus (ETY) N:o 1173/68(3), sellaisena kuin se on viimeksi muutettuna asetuksella (ETY) N:o 699/73(4), ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
1. Asetuksen (ETY) N:o 805/68 13 artiklan 1 kohdassa tarkoitetun tuontimaksun kokonaan tai osittain kantamatta jättämiseltä edellytetään:
a) tuojan kirjallista tuontihetkellä tekemää ilmoitusta siitä, että nuoret naudat on tarkoitettu tuontijäsenvaltiossa tapahtuvaan lihotukseen 120 päivän ajan vapaaseen liikkeeseen luovutuspäivästä;
b) tuojan antamaa tuontipäivänä voimassa olevan kantamatta jätetyn tuontimaksun suuruista vakuutta; sekä
c) tuojan kirjallista tuontihetkellä allekirjoittamaa sitoumusta maksaa 5 kohdassa tarkoitettu lisämaksu niistä tuotavista eläimistä, joista ei ole toimitettu 3 kohdassa tarkoitettua todistetta.
2. Vakuus voidaan maksaa hakijan valinnan mukaan käteisenä tai sen jäsenvaltion säätämät perusteet täyttävän laitoksen antamalla takuulla, jonka alueelle tavara tuodaan.
3. Lukuun ottamatta ylivoimaista estettä, vakuus vapautetaan kokonaan tai osittain ainoastaan, jos tuontijäsenvaltion toimivaltaisille viranomaisille toimitetaan todiste, että:
a) nuorta nautaa ei ole teurastettu ennen 1 kohdan a) alakohdassa säädetyn määräajan päättymistä, tai
b) nuori nauta on teurastettu ennen kyseisen määräajan päättymistä terveyteen liittyvin perustein tai sen kuoltua tautiin tai onnettomuudessa.
Vakuus vapautetaan välittömästi todisteen toimittamisen jälkeen.
4. Jos 3 kohdassa tarkoitettua todistetta ei ole toimitettu 180 päivän kuluessa vapaaseen liikkeeseen luovuttamisesta, vakuuden määrä pidätetään tuontimaksuna.
5. Lisämaksu on suuruudeltaan korkeimman nautojen tuonnista tuontipäivän ja 3 kohdassa tarkoitetun todisteen viimeisen mahdollisen toimittamispäivän välisenä aikana voimassa olevan tuontimaksun mukainen, josta on vähennetty vapauttamatta jäävä vakuuden määrä. Kyseinen maksu suoritetaan tuontimaksuna.
2 artikla
1. Kaikki 1 artiklassa tarkoitetun järjestelmän mukaisesti tuodut eläimet merkitään:
- joko pysyvällä tatuoinnilla,
- tai virallisella tai virallisesti hyväksytyllä korvamerkillä, joka laitetaan vähintään toiseen eläimen korvista.
2. Kyseinen tatuointi ja merkki tehdään siten, että tarvittaessa on mahdollista kirjaamalla ne vapaaseen liikkeeseen luovuttamisen yhteydessä todeta vapaaseen liikkeeseen luovutuspäivä ja tuojan nimi.
3 artikla
Vahvistettaessa määrää, joka voidaan asetuksen (ETY) N:o 805/68 13 artiklan 4 kohdan mukaisesti tuoda neljännesvuosittain, voidaan ottaa huomioon hankintatarpeet tietyillä yhteisön alueilla.
4 artikla
Viimeistään kunkin kuukauden 15 päivänä jäsenvaltioiden on toimitettava komissiolle tieto edellisen kuukauden aikana tuotujen eläinten lukumäärästä, eriteltyinä alkuperän ja asetuksen (ETY) N:o 805/68 13 artiklan 4 kohdassa tarkoitettujen painoluokkien mukaan.
5 artikla
Kumotaan asetus (ETY) N:o 1173/68.
6 artikla
Tämä asetus tulee voimaan 1 päivänä huhtikuuta 1977.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä maaliskuuta 1977.

Labels: 3
15
6